Notum sit omnibus tam præsentibus quam futuris, quod Gertrudis uxor Girardi Militis de castro Fontis-Vennæ, cum filiis suis Girardo et Humberto, tradidit unum mansum pro redemptione animæ præscripti mariti sui, et filiorum suorum ab ipso jam donatione facta sancto Petro Besuensi in villa, cui vocabulum est Buxiacus, ad integrum sicut videbatur tenere Rotbertus Major, cum ipso videlicet Rotberto, et uxore, et filiis, cum omnibus quæ ad ipsum mansum pertinent, tam in terris, quam in sylvis, et in pratis, vel in pascuis, sive in aquis. Et ut hæc donatio in perpetuum firma sit, et stabilis, his subscriptis testibus firmavit, et firmare rogavit. Hii sunt, Aymo, Olgerius, Joffredus, Librandus, Oddo, Arlebaldus, Wido, Aldo. Reddidit etiam unum mansum, quod dudum sancti Petri alodus fuerat, in villa Patriniaco, acceptis pro precio duobus militantium instrumentis, quæ vulgo dicuntur Helmum, et Osbergum.